છેલ્લા થોડા સમયથી બ્યુટી-ઇન્ડસ્ટ્રીમાં જાણીતું બનેલું ચૉકલેટ ફેશ્યલ તમારી ત્વચાને લાંબો સમય સ્વસ્થ અને ચમકીલી રાખે છે. એનું કારણ સમજાવતાં ડૉ. થૉમસ કહે છે, ‘ચૉકલેટમાં એપિસેટેસિન નામનું ઍન્ટિ-ઑક્સિડન્ટ્સ રહેલું છે જે હાઈ બ્લડ-પ્રેશરને કાબૂમાં લઈ હૃદયની તંદુરસ્તી વધારે છે, પરંતુ આ જ ઍન્ટિ-ઑક્સિડન્ટ્સને ત્વચા પર લગાડવામાં આવે તો એ કરચલીઓ દૂર કરવાની સાથે સૂર્યનાં આકરાં કિરણોને કારણે કાળી પડી ગયેલી ત્વચાને નવો નિખાર પણ આપે છે. આ સાથે ચૉકલેટમાં આયર્ન, પોટૅશિયમ તથા મૅગ્નેશિયમ જેવાં વિટામિન્સ અને મિનરલ્સ પણ રહેલાં છે જે શરીરની સાથે ત્વચા માટે પણ લાભદાયક છે. વધુમાં ચૉકલેટમાં રહેલું કોકો બટર સ્કિન માટે એક ઉત્તમ મૉઇસ્ચરાઇઝરની ગરજ પણ સારે છે. સાથે જ એની માદક સુગંધ મગજમાં સેરોટોનિન નામના રસાયણનો સ્રાવ વધારે છે જેને કારણે વ્યક્તિને આનંદનો અનુભવ થાય છે. સ્વાભાવિક રીતે આ આનંદ ત્વચા પર તેજ તરીકે ઝળકી ઊઠે છે. આ જ કારણ છે કે આ ફેશ્યલમાં સ્ક્રબથી માંડીને મસાજ ક્રીમ તથા પૅક સુધી બધું જ ચૉકલેટમાંથી બનાવવામાં આવે છે.’